Document ID: 31992R2168

KOMISSION ASETUS (ETY) N:o 2168/92,
annettu 30 päivänä heinäkuuta 1992,
erityistoimenpiteiden soveltamista koskevista yksityiskohtaisista säännöistä Kanariansaarten hyväksi perunoiden osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Kanariansaarten hyväksi 15 päivänä kesäkuuta 1992 annetun neuvoston asetuksen (ETY) N:o 1601/92(1) ja erityisesti sen 3 artiklan 4 kohdan, 20 artiklan 3 kohdan ja 21 artiklan,
sekä katsoo, että
asetuksen (ETY) N:o 1601/92 2 ja 3 artiklan mukaisesti olisi vahvistettava arvioitu hankintatase ja Kanariansaarten hankintaan liittyvän tuen määrä muualta yhteisöstä lähtöisin oleville siemenperunoille; kyseinen tuki on vahvistettava ottaen huomioon erityisesti maailmanmarkkinoiden hankintakustannukset ja Kanariansaarten maantieteellisestä asemasta johtuvat edellytykset,
asetuksen (ETY) N:o 1601/92 20 artiklassa säädetään hehtaarituen myöntämisestä ihmisravinnoksi tarkoitettujen perunoiden tuotantoon vuosittain enintään 12 000 hehtaarin viljellylle ja korjatulle alalle,
asetuksen (ETY) N:o 1601/92 21 artiklassa säädetään ihmisravinnoksi tarkoitettujen perunoiden kolmansista maista ja muualta yhteisöstä tulevien Kanariansaarille suuntautuvien toimitusten rajoittamisesta tiettyinä häiriöille alttiina aikoina, jotta vältettäisiin Kanariansaarten tuotannon kaupan pitämistä koskevat häiriöt; olisi määritettävä vuoden 1992 toisen vuosipuoliskon kyseisen kaupan pitämisen häiriöille altis aika sekä Kanariansaarille suuntautuvien perunantoimitusten enimmäismäärä,
asetuksessa (ETY) N:o 1601/92 säädettyjä toimenpiteitä sovelletaan 1 päivästä heinäkuuta 1992; olisi säädettävä tämän asetuksen yksityiskohtaisten sääntöjen soveltamisesta samasta päivästä alkaen, ja
tässä asetuksessa säädetyt toimenpiteet ovat siementen hallintokomitean lausunnon mukaiset,
ON ANTANUT TÄMÄN ASETUKSEN:
I OSASTO Erityinen hankintajärjestelmä
1 artikla
Asetuksen (ETY) N:o 1601/92 2 ja 3 artiklan mukaisesti CN-koodiin ex 0701 10 00 kuuluvien siemenperunoiden arvioidun hankintataseen määräksi, joka vapautetaan kolmansista maista lähtöisin olevalta Kanariansaarille suuntautuvalta suoralta tuonnilta kannettavasta maksusta tai joka saa yhteisön tukea, vahvistetaan 12 000 tonnia ajalle 1 päivästä heinäkuuta 1992 alkaen 30 päivään kesäkuuta 1993.
2 artikla
Yhteisön markkinoilta lähtöisin olevien ja arvioidun hankintataseen mukaisesti Kanariansaarille tuotujen siemenperunoiden asetuksen (ETY) N:o 1601/92 3 artiklan 2 kohdassa säädetyksi tueksi vahvistetaan 3,50 ecua 100 kilogrammalta.
3 artikla
Espanjan on nimettävä toimivaltainen viranomainen:
a) asetuksen (ETY) N:o 1695/92(2) 3 artiklan 1 kohdassa säädetyn vapautustodistuksen myöntämistä varten;
b) asetuksen (ETY) N:o 1695/92 4 artiklan 1 kohdassa säädetyn tukitodistuksen myöntämistä varten;
c) kyseisten toimijoiden tuen maksamista varten.
4 artikla
1 Todistushakemukset esitetään toimivaltaiselle viranomaiselle kunkin kuukauden viiden ensimmäisen työpäivän kuluessa. Hakemus hyväksytään ainoastaan, jos:
a) se ei koske Espanjan julkaisemaa siemenperunoiden käytettävissä olevaa enimmäismäärää suurempaa määrää;
b) ennen todistushakemusten esittämiselle asetetun määräajan päättymistä on esitetty todiste siitä, että asianomainen hakija on antanut 1,75 ecua 100 kilogrammalta olevan vakuuden.
2 Todistukset myönnetään viimeistään kunkin kuukauden kymmenentenä työpäivänä.
3 Kun todistukset myönnetään haettuja määriä pienemmille määrille, kyseinen toimija voi perua hakemuksensa kirjallisesti kolmen työpäivän kuluessa todistuksen myöntämispäivästä. Tällöin todistukseen liittyvä vakuus vapautetaan.
4 Toimivaltaiset viranomaiset julkaisevat käytettävissä olevan enimmäismäärän hakemusten jättökuukautta edeltävän kuukauden viimeisellä viikolla.
5 artikla
Vapautus- ja tukitodistusten voimassaoloaika päättyy niiden myöntämiskuukautta seuraavan toisen kuukauden viimeisenä päivänä.
II OSASTO Perunoiden tuotantotuki
6 artikla
1 Asetuksen (ETY) N:o 1601/92 20 artiklassa säädetty tuki CN-koodeihin 0701 90 51, 0701 90 59 ja 0701 90 90 kuuluvien ihmisravinnoksi tarkoitettujen perunoiden tuotantoon maksetaan aloille:
a) jotka on kylvetty ja joilla on tehty kaikki tavanomaiset viljelytyöt;
b) joista on tehty 7 artiklan säännösten mukainen tukihakemus, joka vastaa viljeltyjen alojen ilmoitusta.
2 Jos viljely ei ole edennyt tuotteen kypsymisvaiheeseen, Espanjan toimivaltalaiset viranomaiset voivat hyväksyä ilmoituksentekijän viljelemään alaan huomattavasti vaikuttavat ylivoimaiset esteet sekä luonnononnettomuudet perusteeksi tukioikeuden säilymiselle.
Ylivoimaiset esteet tai luonnononnettomuudet on annettava tiedoksi Espanjan toimivaltaiselle viranomaiselle viiden työpäivän kuluessa niiden ilmenemisestä. Niistä on esitettävä todisteet yhden kuukauden kuluessa mainitusta tiedonannosta.
Espanjan on ilmoitettava komissiolle viipymättä ylivoimaisiksi esteiksi tai luonnononnettomuuksiksi hyväksymänsä tapaukset, jotka voivat olla perusteena tukioikeuden säilymiselle.
7 artikla
1 Kukin asianomainen tuottaja jättää tukihakemuksen toimivaltaisille viranomaisille ennen Espanjan vahvistamaa päivää. Kyseinen päivä vahvistetaan siten, että tarvittavat tarkastukset paikan päällä voidaan suorittaa.
2 Tukihakemuksessa on oltava vähintään seuraavat tiedot:
- hakijan sukunimi, etunimet ja osoite,
- viljelyalat hehtaareina ja aareina ja kyseisten alojen kiinteistörekisterinumero tai alojen valvonnasta vastaavan toimielimen vastaavaksi hyväksymä tieto.
3 Kun tukea haetaan asetuksen (ETY) N:o 1601/92 20 artiklassa tarkoitettuja enimmäisaloja suuremmille aloille, tukea myönnetään sitä hakeneille tuottajille suhteessa tukihakemuksessa ilmoitettuihin aloihin.
8 artikla
Espanjan on toteutettava tarvittavat valvontatoimenpiteet. Niihin kuuluu palstojen, joille tukea on haettu, vähimmäismäärän mittaaminen. Espanjan on määritettävä tarkastettavien palstojen vähimmäismäärä ja valintaperusteet sekä ilmoitettava niistä komissiolle.
9 artikla
1 Jos tarkastus osoittaa, että ilmoitettu ala on enintään 10 prosenttia tai yhden hehtaarin suurempi kuin todettu ala, tuki lasketaan käyttäen todettua alaa, josta vähennetään todettu ylitys.
2 Jos kyseinen ylitys on 1 kohdassa säädettyä suurempi, kyseistä vuotta koskeva hakemus hylätään. Lisäksi hakijalle ei myönnetä tukea seuraavana vuonna.
3 Jos tarkastusta ei voida suorittaa hakijasta johtuvista syistä, sovelletaan 2 kohtaa, ylivoimaista estettä lukuun ottamatta. Asianomaisen henkilön on toimitettava ylivoimaisen esteen esiintymisen perusteet kirjallisesti toimivaltaisille viranomaisille kymmenen päivän kuluessa säädetystä tarkastuspäivästä.
III OSASTO Toimitusten rajoittaminen häiriöille alttiina aikoina
10 artikla
1 Kolmansista maista ja muualta yhteisöstä Kanariansaarille suuntautuvat 1 artiklassa tarkoitettujen perunoiden toimitukset rajoitetaan ajalla 1 päivästä heinäkuuta 1992 alkaen 31 päivään lokakuuta 1992 asti 4 200 tonniin.Tänä aikana mainittuja tuotteita toimitettaessa on esitettävä perunoiden toimitustodistus, jäljempänä `todistus`.
2 Todistus laaditaan komission asetuksen (ETY) N:o 3719/88(3) liitteen tuontitodistuslomakkeen mukaisesti.
Asetuksen (ETY) N:o 3719/88 8 artiklan 3 ja 5 kohtaa, 9, 10, 13 16, 19 22, 24 31 ja 33 37 artiklaa sovelletaan soveltuvin osin, jollei tämän asetuksen säännöksistä muuta johdu.
3 Maininta "perunoiden toimitustodistus" on painettava tai leimattava todistuksen vasemmassa yläkulmassa olevaan ruutuun.
4 Espanjan nimeämät toimivaltaiset viranomaiset myöntävät todistuksen asianomaisten henkilöiden hakemuksesta 1 kohdassa annetun määrän rajoissa. Todistuksen myöntäminen edellyttää toimivaltaisten viranomaisten vahvistaman määrän suuruisen vakuuden antamista.
Viranomaiset voivat vahvistaa määräajan todistusten myöntämistä varten.
5 Todistushakemus ei saa koskea toimivaltaisten viranomaisten määräajoin julkaisemaa käytettävissä olevaa määrää suurempaa määrää.
6 Kun todistuksia haetaan 1 kohdassa annettua määrää suuremmille määrille, todistukset myönnetään hakijoille suhteessa käytettävissä oleviin määriin.
7 Kun todistukset myönnetään haettuja määriä pienemmille määrille, kyseinen toimija voi perua hakemuksensa kirjallisesti kolmen työpäivän kuluessa todistuksen myöntämispäivästä. Tällöin todistukseen liittyvä vakuus vapautetaan.
8 Todistushakemuksen ja todistuksen 24 ruudussa on oltava maininta "Kanariansaarilla käytettävä todistus".
9 Todiste todistuksen käyttämisestä on esitettävä todistuksen voimassaoloajan päättymistä seuraavien 30 päivän kuluessa, ylivoimaista estettä lukuun ottamatta.
10 Toimivaltaiset viranomaiset hoitavat toimitusten rajoitusjärjestelmää siten, että 1 kohdassa tarkoitetun määrän toimittaminen Kanariansaarille on mahdollista.
IV OSASTO Loppusäännökset
11 artikla
Edellä 6 artiklassa tarkoitetun hehtaarituen määrä muunnetaan kansalliseksi valuutaksi soveltamalla 7 artiklan 1 kohdan mukaisesti tukihakemusten jättämiselle vahvistettuna määräpäivänä voimassaolevaa maatalouden muuntokurssia.
12 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 1992.

Labels: 3
17
18
6